Orthodox Christian Initiative for Africa: Geestelike skatte van die Groot Vastyd in die Ortodokse Kerk
Geestelike skatte van die Groot Vastyd in die Ortodokse Kerk
Uittreksel uit Evangelion, ‘n Bulletin van die Ortodoks-Christelike Geloof 19 Maart 2017
In die tyd van onthouding, het U as Lig opgegaan, o Christus, vir hulle wat in die duister van die sondes wandel. Toon ons ook die deurlugtige dag van u Lyding, sodat ons tot U mag roep: “Staan op, o God, en ontferm U oor ons.”
Uit die vir die Lofpsalms vir die Mette van die Sondagoggend van die Tweede Sondag van die Groot Vastyd
Uittreksel uit Evangelion, ‘n Bulletin van die Ortodoks-Christelike Geloof 12 Maart 2017
Eerste Saterdag van die Groot Vastyd
Met die eerste Saterdag van die Vastyd word die wonder van die koliwa gedenk. Die keiser van die Romeinse ryk, Julianus die Afvallige, (331/332 – 26 363), het die Romeinse ryk probeer terugbring na die voor-Christelike tyd deur die herinstelling van die heidense godsdienste van destyds en hy wou die Christendom in die ryk uitroei. Een van sy pogings om die Christendom te ondermyn, was om voor die Vastyd al die kos op die markte met die bloed van offers aan die gode te besprinkel, sodat die Christene so verplig sou wees om deel te wees van die gebruike van die heidense tempeloffers. In die nag het die biskop van Konsantinopel ‘n droom gehad waarin die Heilige Theodoor die Rekruut, ‘n geliefde Martelaar vir Christus, aan hom verskyn het en voorgestel het dat die Christenbevolking koliwa eet in plaas van wat op die markte te koop was. Koliwa was ‘n manier van koring berei wat kenmerkend was van die gebied waar die Heilige Theodoor grootgeword het. Die sakke met koring was nie met die offerbloed besmet nie. So het die biskop toe die Christene van die stad in kennis gestel van wat hulle te doen staan en so was niemand aandadig aan die meedoen aan heidense praktyke tydens die vastyd nie.
By die Afrikaanse Liturgie verlede Saterdag in die kapel van die Heilige rafael is die koliwa, pragtig deur Emilia Smuts voorberei, geseën en agterna genuttig en het Magdalena Steyn die pragtige foto daarvan geneem.
Vandag, op die Sondag van die Ortodoksie, hoor ons van die roeping van Filipus en Natánael, en veral van Jesus se ontmoeting met Natánael. Natánael het aanvanklik Filipus se berig dat hy die Messias gevind het, betwyfel. Dit was egter sy persoonlike ontmoeting met Jesus Christus wat hom oortuig het dat hy waarlik die Messias van wie die profete gepraat het, gevind het.
Hiedie ontmoeting toon vir ons dat dit net deur ‘n persoonlik ontmoeting met Jesus Christus is dat ons Hom waarlik sal sien vir Wie Hy is. Ontmoetings van hierdie aard gebeur egter nie gewoonlik sommer so nie. Terwyl God deur ons verdediging kan breek en onverwags na ons kan kom, is ons geestelike sig in werklikheid so verdof dat ons nie die baie maniere waarop Hy na ons toe kom, herken nie. Verder kom Hy na ons toe op ‘n besondere wyse in die Goddelike Liturgie, maar in watter mate herken ons Sy teenwoordigheid en reageer ons op gepaste wyse teenoor Hom?
Om die Here te herken wanneer Hy kom, is nie maar net ‘n intellektuele erkenning van Hom nie, al is dit ook belangrik. Dit gaan veelmeer oor die ontwikkeling van ‘n innerlike oog van die verstand waarvan die Heilige Paulus praat wanneer hy sê:
….dat die God van onse Here Jesus Christus, die Vader van die heerlikheid, aan julle die Gees van wysheid en openbaring in kennis van Hom mag gee, verligte oë van julle verstand, sodat julle kan weet wat die hoop van sy roeping (is). (Ef: 1:17-18)
As ons God waarlik op hierdie manier wil sien, moet ons bereid wees om ons harte te reinig, wat dan die doel van die Vastyd is. Deur ons begeertes in toom te hou, afleidings minder te maak, en meer tyd met Hom deur te bring, kan ons leer om ons denke tot bedaring te bring sodat ons meer ontvantlik word vir die baie maniere waarop God na ons toe kom.
Om te sien, is goed genoeg vir geloof. Al wat jy hoef te doen, is om met Hom te praat, en jy sal soveel meer gereed wees om te bely en sonder aarseling te sê dat Hy waarlik die Verwagte is. Maar ons moet ook glo dat daar ‘n goddelike en ontuitspreeklike genade vloei uit die woorde van ons Heiland, wat vir sy hoorders so aantreklik was ……. Want omdat Sy woord kragtig is, is dit ook doeltreffend om te oortuig.
Uittreksel uit Evangelion, ‘n Bulletin van die Ortodoks-Christelike Geloof, 5 Maart 2017
Ετικέτες Afrikaans, Groot Vastyd, Lent, Oosters-Ortodokse Kerk, Orthodox South Africa, Ortodokse Christene in Afrika, Ortodokse geestelike erfenis